<classify> SIKU za wawindaji haramu wa wanyamapori zinahesabika kutokana na waendesha mashitaka wa Jumuiya ya Afrika Mashariki EAC kutaka kuweka pamoja jitihada zao za kupambana na ujangili.Mwendesha Mashitaka Mkuu wa Rwanda, Jean Bosco Mutangana, alisema kuwa ingawa kila nchi mwanachama ina sheria zake yenyewe, waendesha mashtaka hao wamekutana mjini Kigali kujadiliana namna ya kukabiliana kwa pamoja tatizo la ujangili. Imeelezwa kuwa Kenya ambayo inafanya vizuri kwenye utalii, ilipoteza faru tisa na pembe za ndovu 60 kutokana na ujangili katika mwaka 2017 pekee.Kwa upande wao Maofisa Maliasili wa Sudan Kusini walisema zaidi ya tembo 20 wanakadiriwa kuuawa nchini humo kwa mwaka huu, huku Tanzania ikiwa na tembo 110,000 mwaka 2009 na idadi hiyo kuporomoka hadi kufikia tembo 43,000 kutokana na ujangili. Inakadiriwa kuwa tembo wapatao 20,000 Afrika wanauawa na majangili kila mwaka.Wakati nchi zingine zikijitahidi kupambana na ujangili, Rwanda inapambana kuona namna gani ardhi yake haitumiwi na majangili katika kupitisha nyara hizo. Kwa mujibu wa taarifa ya polisi, watu 10 walikamatwa na kilo 80 za pembe za ndovu zilizokwishaongezwa thamani, wakati katika tukio jingine, jumla ya kilo 168 za meno ya tembo yanawahusu wahalifu 14 na saba miongoni mwao ni Wanyarwanda yalikamatwa na polisi.Sheria za makosa ya jinai za Rwanda zinasema kwamba mtu yeyote anayefanya ujangili, kuuza, kujeruhi au kuua sokwe au mnyama mwingine yoyote anayelindwa kisheria, anakabiliwa na kifungo cha zaidi ya miaka mitano jela pamoja na faini ya Faranga za Rwanda 500,000 hadi 5,000,000.  <topic>: KITAIFA 